Žaloba podaná 12. júla 2022 – PU/Európska prokuratúra
(vec T-442/22)
Jazyk konania: gréčtina
Účastníci konania
Žalobca: PU (v zastúpení: P. Yatagantzidis, advokát)
Žalovaná: Európska prokuratúra
Návrhy
Žalobca navrhuje, aby Všeobecný súd:
zrušil napadnuté rozhodnutia, ktorými sú a) rozhodnutie, ktoré kolégium žalovanej prijalo 23. marca 2022 pod číslom 015/2022 a ktorým zamietlo sťažnosť z 3. decembra 2021 proti rozhodnutiu kolégia žalovanej prijatému 8. septembra 2021 pod číslom 090/2021; b) rozhodnutie, ktoré kolégium žalovanej prijalo 8. septembra 2021 pod číslom 090/2021; c) rozhodnutie, ktoré prijalo kolégium žalovanej 30. mája 2022 pod číslom 021/2022, a d) akýkoľvek súvisiaci akt alebo opomenutie zo strany orgánov žalovanej,
uložil žalovanej povinnosť zaplatiť celkovú sumu 100 000 eur ako náhradu nemajetkovej ujmy, ktorú žalobca utrpel, a
uložil žalovanej povinnosť nahradiť trovy konania.
Dôvody a hlavné tvrdenia
Na podporu svojej žaloby žalobca uvádza štyri žalobné dôvody.
Prvý žalobný dôvod založený na procesných vadách:
– porušenie zásady nestrannosti, zásady rovnosti, pokiaľ ide o postup pri hodnotení kandidátov navrhnutých Najvyššou súdnou radou, podstatných foriem upravených v článkoch 1 až 3 rozhodnutia kolégia č. 013/2020 o výberovom konaní na európskych prokurátorov, povinnosti vyhotoviť zápisnicu z pohovoru a práva byť vypočutý.
2.    Druhý žalobný dôvod založený na nedostatku odôvodnenia napadnutých rozhodnutí.
3.    Tretí žalobný dôvod je založený na zjavne nesprávnom posúdení a prekročení hraníc právomoci voľnej úvahy.
4.    Štvrtý žalobný dôvod založený na zneužití právomoci.
____________